นานัปการ ร้านอาหารไทยและยุโรปแนวโบราณ ร้านนี้จุดเด่นที่สุดเลยก็คือบรรยากาศร้านที่ตกแต่งสไตล์โมเดิร์นวินเทจ ย้อนวันวานไปเสมือนกลับไปอยู่ในยุคก่อนๆเลยครับ ในร้านมีหลายมุมเก๋ไก๋ สวยงามน่านั่งจนอดถ่ายรูปมาแชร์ไม่ไหวกันอย่างแน่นอนครับ ร้านนี้เหมาะสำหรับลูกค้าที่ต้องการมานั่งกินดื่ม นั่งชิว สังสรรค์ ปาร์ตี้กับเพื่อนฝูง ระหว่างทานอาหารไปก็มีดนตรีเก่าๆเพราะๆ และช่วงค่ำๆของทุกวันก็จะมีดนตรีสดมาร้องเพลงให้ฟัง ขอเพลงที่อยากฟังก็ได้ครับ

อาหารของทางร้านมีทั้งอาหารไทยสไตล์โบราณและอาหารยุโรปประยุกต์มาให้เลือกสั่งทานกันได้ครับ ร้านนี้จริงๆแล้วก่อนทานไม่ได้คิดเลยว่าอาหารจะถูกปากมากขนาดนี้เพราะเห็นว่าเป็นร้านนั่งกินดื่ม สังสรรค์ น่าจะเน้นในเรื่องของบรรยากาศมากกว่า แต่ผิดคาดมากครับ อาหารแต่ละเมนูที่สั่งมาทานอร่อยมาก อร่อยกว่าหน้าตา ที่สำคัญราคาก็ยังไม่แพงอีกด้วย วันนี้โดยรวมแล้วถือว่าค่อนข้างประทับใจมากๆทั้งในส่วนของบรรยากาศแล้วก็อาหารครับ

[วิธีการเดินทาง]
ร้านนี้ตั้งอยู่บนถนนราชพฤกษ์ตัดกับเส้นบรมราชชนนีฝั่งที่จะข้ามมาฝั่งเพชรเกษมครับ ร้านนี้อยู่เยื้องๆกับ The Circle เลยครับ สามารถขับรถมาจอดหน้าร้านหรือข้างๆร้านที่เป็นลานกว้างได้เลยครับ

[บรรยากาศ/การบริการ]
ร้านนี้สวยมากถึงมากที่สุดครับ ประทับใจในความสวยของทางร้านตั้งแต่เดินเข้ามาเลย ทางร้านตกแต่งร้านสไตล์โมเดิร์นวินเทจ มีการนำของเก่าๆหรือโปสเตอร์เก่าๆมาประดับซะจนร้านสวยมากเลยครับ ร้านสวยทุกมุมจริงๆ ไม่เว้นแม้แต่ในห้องน้ำ จนต้องไปแอบถ่ายรูปมาฝากกันด้วย ด้านในร้านมีทั้งโซน indoor และ outdoor ครับ ทั้งร้านมีลำโพงถึงทุกโซน แต่ถ้าชอบฟังเพลงสดๆแนะนำให้นั่งด้านในครับ ถ้าไม่ชอบเสียงเพลงดังๆแนะนำให้นั่งด้านนอกครับ แต่ไม่ว่าจะนั่งโซนไหนโต๊ะทุกตัวก็สวยงามน่านั่งหมดเลยครับ ลูกค้าในร้านจะเริ่มเยอะช่วงหลังสามทุ่มเป็นต้นไปครับ เพราะเป็นช่วงแห่งการสังสรรค์ โดยเฉพาะช่วงที่มีพวกบอลต่างๆ ทางร้านก็จะมีการ broadcast ให้ดูและเชียร์กันสดๆด้วยเลย ช่วงเทศกาลก็อาจจะมีลูกค้าเยอะหน่อยครับ

การบริการของพนักงานทำได้ดีมากครับ ในร้านมีสาวเชียร์เบียร์ ทั้งรับออเดอร์ คอยเสิร์ฟอาหาร และเติมน้ำดื่มให้อย่างดีเยี่ยมครับ พนักงานดูแลใกล้ชิด อาหารแต่ละเมนูมาเสิร์ฟค่อนข้างเร็ว ทยอยๆออกมาทีละเมนูๆ เมนูไหนใช้เวลาทำนานพนักงานก็จะมีการบอกไว้ตั้งแต่ตอนสั่งแล้วครับ

[รสชาติอาหาร/ความคุ้มค่า]
ผมมาทานร้านนี้แล้วทั้งหมดสองรอบครับ วันนี้เลยขอรีวิวรวบยอดเลยทีเดียวละกันเพราะบางเมนูก็สั่งซ้ำกันด้วย ผมสั่งอาหารไทยมาทานทั้งหมดทั้งสองรอบที่มาทาน รสชาติของอาหารรอบแรกที่ผมมาทานประทับใจกว่ารอบล่าสุดอยู่หน่อยนึง แต่โดยรวมแล้วถือว่า อาหารอร่อยเกินกว่าที่คาดไว้มากจนต้องกลับมาทานเป็นรอบที่สองนี่แหละครับ

ลาบหมูทอด (165 บาท)
- เมนูนี้เป็นลาบหมูก้อนทอดที่รสชาติแซ่บมากครับ ทางร้านเสิร์ฟมาบนหมี่กรอบพร้อมกับผักเครื่องเคียง ตัวก้อนลาบนั้นทอดมาแบบร้อนๆเลย ทานตอนร้อนๆทั้งแซ่บและฟินในคราวเดียวกันครับ (4/5)

ปีกไก่ทอดน้ำปลา (165 บาท)
- เมนูนี้เป็นปีกไก่กลางติดปีกปลายน้ำไปทอดน้ำปลาซะจนนุ่มกรอบอร่อย เสิร์ฟมาพร้อมกับน้ำจิ้มไก่และน้ำจิ้มแจ่ว ไก่เนื้อเยอะ นุ่มและอร่อย เมนูนี้สั่งมาทานทั้งสองรอบที่มาทานอร่อยทั้งสองรอบเลยครับ (4/5)

หนุมานคลุกฝุ่น (165 บาท)
- เมนูนี้เป็นหมูย่างรสลาบที่นำไปคลุกกับข้าวคั่ว เมนูนี้อร่อยมากครับ เสิร์ฟมาพร้อมกับจิ้มแจ่วที่รสชาติเข้มข้นมาก ส่วนตัวหมูย่างนั้นก็อร่อยแซ่บมาก ทานแล้วจะได้ความรู้สึกกรุบๆกรอบๆของข้าวคั่วอย่างดีครับ เมนูนี้สั่งทานทั้งสองรอบและก็ประทับใจทั้งสองรอบเช่นกันครับ (5/5)

กุ้งทอดซอสมะขาม (380 บาท)
- เมนูนี้เป็นกุ้งแม่น้ำสามตัวใหญ่ๆนำไปทอดแล้วหั่นครึ่งมาราดด้วยซอสมะขามที่เข้มข้นหวานอร่อยมาก เนื้อกุ้งแน่นและเด้งมาก หัวกุ้งยังเยิ้มๆอยู่เลย ผมทานเมนูนี้หมดไม่มีเหลือเลยครับ ซอสมะขามนี่เอามาคลุกข้าวทานอร่อยมากๆครับ (5/5)

หมูปิ้งซอสมะขาม (165 บาท)
- เมนูนี้เป็นหมูปิ้งราดซอสมะขาม เป็นซอสมะขามเข้มข้นเดียวกับกับเมนูกุ้งทอดครับ หมูปิ้งของทางร้านปิ้งมาแบบ pan fried คือไม่มีติดไหม้เลย เนื้อนุ่ม ยิ่งได้ซอสมะขามเหนียวๆหวานๆเข้มข้นถูกใจมาช่วยเพิ่มความอร่อยด้วยแล้ว ยิ่งทำให้เมนูนี้อร่อยสุดๆ สั่งเบิ้ลสองที่ ทั้งสองรอบเลยครับ (5/5)

แกงส้มชะอมไข่กุ้ง (155 บาท)
- แกงส้มของทางร้านเข้มข้นมากครับ ทางร้านให้ชะอมไข่และกุ้งมาเยอะพอสมควร เสิร์ฟมาบนหม้อไฟร้อนๆ ซดร้อนๆทานได้เพลินๆครับ (3/5)

ปลาหมึกทอดพริกเกลือ (200 บาท)
- เมนูนี้ลองสั่งทานดูเพราะเห็นรีวิวก่อนๆในวงใน แต่สั่งมาทานแล้วกลับไม่ชอบเท่าไรครับ ทางร้านให้ปลาหมึกมาน้อยมาก แล้วปลาหมึกทอดมาค่อนข้างแข็งไปหน่อย ส่วนพริกเกลือนั้นก็ไม่ค่อยเข้าเนื้อปลาหมึกสักเท่าไร นอกจากจะนำมาทานด้วยกัน (1/5)

ไข่ตุ๋นกระบอกไม้ไผ่ (250 บาท)
- เมนูนี้เป็นเมนูแนะนำของทางร้านครับพนักงานเชียร์กันใหญ่ พนักงานบอกว่าจะทำไข่ตุ๋นแบบสดๆ พนักงานเลยบอกว่าเมนูนี้ใช้เวลาในการนึ่งถึง 30 นาทีด้วยกัน รสชาติของไข่ตุ๋นทางร้านอร่อยสมราคาคุยครับ ไข่ตุ๋นนุ่มมาก หอมกลิ่นพริกไทยที่ทางร้านปรุงมา ในไข่ตุ๋นมีทั้งหมูสับและเนื้อกุ้งอย่างเยอะ เป็นเมนูที่ผมแนะนำเลยครับ (5/5)

ยำปลาดุกฟู (145 บาท)
- เมนูนี้ไม่ค่อยโดนเท่าไรครับ ปลาดุกฟูของทางร้านไม่ค่อยได้รสชาติเนื้อปลาสักเท่าไรแต่เป็นเนื้อแป้ง กรอบนิดหน่อยไม่มากเท่าไร น้ำยำทางร้านเสิร์ฟมาแยกต่างหาก รสชาติความแซ่บถือว่าโอเคเสียดายที่ได้มาน้อยไปหน่อย ราดลงไปทีก็หารสชาติความแซ่บของน้ำยำไม่ค่อยเจอเท่าไรครับ (2/5)
 
ปลากระพงโบราณ (380 บาท)
- เมนูนี้เป็นปลากระพงทั้งตัวนำไปทอดแล้วราดมาด้วยยำสมุนไพร ผมชอบเมนูนี้ตรงที่ทางร้านหั่นเนื้อปลากระพงเป็นลูกเต๋าแล้วนำไปทอดกรอบ ทำให้ทานได้ง่ายขึ้นมาก และมันก็ทำให้กรอบไปหมดทั้งชิ้นเลยครับ น้ำยำสมุนไพรก็อร่อยแซ่บถูกใจเช่นกันครับ (4/5)

เย็นตาโฟผัดแห้ง (180 บาท)
- เมนูนี้เป็นเมนูที่พนักงานเชียร์มาก แต่สั่งมาทานแล้วไม่ชอบที่สุดในวันนี้แล้วครับ เมนูนี้ทางร้านให้เครื่องมาแบบจัดเต็ม รสชาติของเย็นตาโฟค่อนข้างแหยะๆ ไม่ค่อยอร่อยเท่าไรครับ รู้สึกว่ากลิ่นน้ำเย็นตาโฟเต้าหู้ยี้มันแรงมากไปหน่อยครับ (1/5)

ต้มข่าปลาสลิด (155 บาท)
- เมนูนี้เป็นต้มข่าใส่มาด้วยปลาสลิดเสิร์ฟมาเป็นหม้อไฟเลยครับ ต้มข่าของทางร้านเน้นกลิ่นกะทิมากไปหน่อยจนต้องขอมะนาวมาเติมความแซ่บเพิ่มขึ้นไปอีก ปลาสลิดของทางร้านกรอบอร่อยครับ เมนูนี้ถือว่าพอใช้ได้ครับ (3/5)

ยำปลาแซลมอน (350 บาท)
- เมนูนี้เป็นเมนูใหม่ล่าสุดของทางร้านครับ ทางร้านมีการเพิ่มเมนูอาหารญี่ปุ่นฟิวชั่นขึ้นมา ผมเลยลองสั่งมาทานดู ปลาแซลมอนของทางร้านเป็นแซลมอนฟรีซครับไม่ค่อยสดเท่าไร บางชิ้นกัดเข้าไปน้ำแข็งยังอยู่เต็มชิ้นเลย ยังดีที่น้ำยำนั้นแซ่บเวอร์มากจริงๆ เลยพอหยวนให้อภัยในความอร่อยนี้ได้ครับ เมนูนี้ผมว่าราคาแอบแรงไปหน่อยเลยขอลดคะแนนหน่อยนะครับ (2/5)

ร้านนี้ราคาเครื่องดื่มค่อนข้างโหดพอสมควรเลยครับ น้ำเปล่าและน้ำอัดลมราคาขวดละ 35 บาท ส่วนเบียร์ต่างๆก็ถูกบวกเพิ่มไปอีกขวดละประมาณ 20 บาทได้ ถ้าไม่อยากเสียค่าน้ำเยอะก็ทานระวังๆหน่อยละกันครับเพราะว่าพนักงานจะมาเติมให้อยู่ตลอด ถ้าใครกลัวเรื่องค่าน้ำก็สามารถมาทานช่วงจันทร์-พุธได้กับเครื่องดื่มทุกอย่างแบบไม่อั้นแค่ 299 บาทครับ

ทางร้านจะมีโปรโมชั่นส่วนลดออกมาอยู่เรื่อยๆครับ อย่างช่วงที่ผมไปทานรอบสองทางร้านมีโปรลด 20% ค่าอาหารกันเลยทีเดียว ยังไงลองติดตาม FB ทางร้านดูสำหรับโปรโมชั่นได้ครับ สำหรับผมแล้ววันนี้ค่อนข้างประทับใจทั้งในส่วนของอาหารที่อร่อยมาก แล้วก็บรรยากาศร้านที่น่ามานั่งชิวเป็นอย่างยิ่งครับ